Poppie se pa: ‘Sy was so pragtig’Poppie van der Merwe (Foto: Facebook) Van der Merwe het aan Maroela Media gesê hy en Poppie se ma, Louisa Koekemoer, se verhouding het versuur en was hulle in ŉ regsgeding om toesig oor die kinders gewikkel. Hy het gesê hy het onderhoud vir die kinders betaal. Volgens Van der Merwe, wat in Westonaria woon, het hy sy kinders drie keer die afgelope twee jaar gesien. Hy het Poppie in September die laaste keer gesien. “Sy was so pragtig. Sy het gesê sy is lief vir my. Ek kon niks doen nie. My hande was afgekap.” Kobus Koekemoer, Poppie se stiefpa, verskyn Donderdag in die Brits-landdroshof om vir borgtog aansoek te doen. Hy is Woensdag in hegtenis geneem nadat Poppie Dinsdagaand na ŉ hospitaal gehaas is, waar sy met haar aankoms dood verklaar is (lees meer hier). Hy word van moord aangekla. Inwoners beplan intussen om Donderdag voor die hof te betoog. Poppie se pa, Christo. Maroela Media het intussen van ŉ betroubare bron verneem Poppie se broer is uit sy ma se sorg verwyder en na ŉ plek van veiligheid geneem. Poppie word voorlopig Donderdag uit die Afrikaanse Protestantse Kerk in Brits begrawe.